Like a Prayer
Like a Prayer — ამერიკელი მომღერალ მადონას მეოთხე სტუდიური ალბომი, გამოცემული 1989 წელს. აშშ-ში მას 1997 წლის 16 ივლისს მიენიჭა ოთხმაგი პლატინის სტატუსი - ეს ნიშნავს, რომ შტატებში გაიყიდა მისი 4 მილიონი ასლი. ამით ის იქცა მის მეშვიდე ყველაზე გაყიდვად დისკად აშშ ტერიტორიაზე. მთლიანობაში, მსოფლიო მასშტაბით ის გაიყიდა 11 მილიონი ასლის ოდენობით. ალბომი გამოირჩევა საკონცერტო ინსტრუმენტული შესრულებით და შეიცავს საცეკვაო მუსიკის, ფანკის, გოსპელის და სოულის ელემენტებს, რაც ერწყმის ტრადიციულ პოპ-მუსიკას. მადონამ ალბომის თემები აიღო კათოლიკური აღზრდის პერიოდიდან, რაც შეიმჩნევა როგორც ალბომის სახელწოდებაში, ასევე სასათაურო სიმღერაში "Like a Prayer", რომელიც ალბომის წაყვანი სინგლიც არის. სიმღერების ტექსტებში ჩანს მადონას ბავშვობის და მოზარდობის პერიოდის მოგონებები, როგორიც არის დედის გარდაცვალება ("Promise to Try"), ოჯახის მნიშვნელობა ("Keep It Together") და ურთიერთობები მამასთან ("Oh Father"). მადონა აგრეთვე ქალებს მოუწოდებს საკუთარი თავის უფრო მეტად გამოხატვისკენ ("Express Yourself"). Like a Prayer-მა კრიტიკოსებისგან მაღალი შეფასებები მიიღო. Rolling Stone წერდა, რომ იგი "იმდენად არის ახლოს ხელოვნებასთან, რამდენადაც ეს პოპ-მუსიკას შეუძლია". ალბომიდან სულ ექვსი სინგლი გამოიცა - "Like a Prayer", "Express Yourself", "Cherish", "Oh Father", "Dear Jessie" და "Keep It Together". "Like a Prayer" ბილბორდის Hot 100-ში მადონას რიგით მეშვიდე #1 ჰიტად იქცა, ხოლო "Express Yourself" და "Cherish" #2 პოზიციაზე მოხვდნენ. "Keep It Together" საუკეთესო ათეულში მოხვდა. მსოფლიოში გაიყიდა ალბომის 15 მილიონი ასლი.